《吴娃曲》
明代·沈愚

海棠含愁泣春雨，弱柳垂烟锁金缕。
东风袅袅吹晴丝，双燕飞来向人语。
西邻小姬年十五，细骨轻躯学歌舞。
将身嫁与冶游郎，无奈花前别离苦。
琵琶拨断《鹍鸡》弦，玉钗击碎鸳鸯股。
低眉敛恨对银缸，红粉楼头月当午。

作者简介：苏州府昆山人，字通理，号倥侗生。沈方子。家有藏书数千卷，博涉百氏，以诗名吴中，与刘溥等称景泰十才子。善行草，晓音律，诗余乐府传播人口。业医授徒以终。有《筼籁集》、《吴歈集》。